《南浦 赠双溪凌秋渚，兼寄家湛思帷孺》
清代·董俞

苕溪不遇，却相逢、在白苎城边。一见飞扬跋扈，挥洒乱云烟。

暂学韩康卖药，知通人、游戏本相兼。看白狼选胜，赤乌吊古，落叶句尤妍。

不浅莼鲈逸兴，趁秋光、独泛淀湖船。与尔樽前慷慨，心事两相怜。

寄语吾家双伯氏，溪山何处数流年。此时只合，高歌痛饮落花前。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。